A Tanács közös álláspontja

(2001. október 8.)

az egykori Jugoszláviába irányuló fegyverkivitelről szóló 96/184/KKBP közös álláspont és a Jugoszláv Szövetségi Köztársaság elleni korlátozó intézkedésekről szóló 98/240/KKBP közös álláspont módosításáról

(2001/719/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak 15. cikkére,

mivel:

(1) A Tanács 1996. február 26-án elfogadta a 98/498/KKBP [1] és az 1999/481/KKBP [2] határozat, valamint a 2000/722/KKBP [3] közös álláspont által módosított, az egykori Jugoszláviába irányuló fegyverkivitelről szóló 96/184/KKBP közös álláspontot [4].

(2) Az Egyesült Nemzetek Biztonsági Tanácsa 2001. szeptember 10-én elfogadta a Jugoszláv Szövetségi Köztársaság számára történő fegyvereladások és -szállítások az Egyesült Nemzetek Szervezetének Biztonsági Tanácsa 1160. (1998) számú határozatával bevezetett tilalmának feloldásáról szóló 1367. (2001) számú határozatot. A 96/184/KKBP közös álláspontot ezért ennek megfelelően módosítani szükséges.

(3) Egyetértés született abban, hogy a Jugoszláv Szövetségi Köztársaságba irányuló fegyverkivitel tekintetében a tagállamok szigorúan betartják az Európai Unió 1998. június 8-án elfogadott, fegyverkivitelre vonatkozó magatartási szabályzatát.

(4) Tekintettel a Jugoszláv Szövetségi Köztársaság politikai struktúrái megerősítése és demokratizálása tekintetében elért fejlődésére, szükségtelenné vált a Jugoszláv Szövetségi Köztársasággal szemben hozott korlátozó intézkedésekről szóló, 1998. március 19-i 98/240/KKBP közös álláspontban [5] megállapított, a belső elnyomásra vagy terrorizmusra felhasználható berendezések a Jugoszláv Szövetségi Köztársaság számára történő szállításának tilalma.

(5) Közösségi cselekvésre van szükség egyes intézkedések végrehajtása céljából,

ELFOGADTA EZT A KÖZÖS ÁLLÁSPONTOT:

1. cikk

A 96/184/KKBP közös álláspont a következőképpen módosul:

1. a (2) bekezdés i. pontjából "a Jugoszláv Szövetségi Köztársaság" szavakat el kell hagyni;

2. a (2) bekezdés ii. pontja helyébe a következő szöveg lép:

"ii. Az ENSZ Biztonsági Tanácsa 1021. (1995) és 1244. (1999) számú határozatában foglalt rendelkezéseknek megfelelően az egykori Macedón Jugoszláv Köztársaságba, Horvátországba és a Jugoszláv Szövetségi Köztársaságba irányuló kivitel iránti engedélykérelmeket eseti alapon bírálják el.

E rendelkezés elfogadása azon a megegyezésen alapul, hogy a tagállamok szigorúan betartják az Európai Unió 1998. június 8-án elfogadott, fegyverkivitelre vonatkozó magatartási szabályzatát. A tagállamok figyelembe veszik az Európai Unió régióbeli politikájának célkitűzéseit is, amelynek alapvető célja a béke és a stabilitás megteremtése a térségben, ideértve a fegyverek ellenőrzésének és azok legalacsonyabb szintre történő csökkentésének szükségességét, valamint a bizalomépítő intézkedéseket."

2. cikk

A 98/240/KKBP közös álláspont 2. cikke hatályát veszti.

3. cikk

Ez a közös álláspont az elfogadásának napján lép hatályba.

4. cikk

Ezt a közös álláspontot a Hivatalos Lapban ki kell hirdetni.

Kelt Luxembourgban, 2001. október 8-án.

a Tanács részéről

az elnök

L. Michel

[1] HL L 225., 1998.8.12., 1. o.

[2] HL L 188., 1999.7.21., 3. o.

[3] HL L 292., 2000.11.21., 1. o.

[4] HL L 58., 1996.3.7., 1. o.

[5] HL L 95., 1998.3.27., 1. o.

--------------------------------------------------